C 205/12
ET
Euroopa Liidu Teataja
12.6.2023
Euroopa Kohtu (üheksas koda) 27. aprilli 2023. aasta otsus (Înalta Curte de Casaţie şi Justiţie eelotsusetaotlus – Rumeenia) – Banca A versus Agenţia Naţională de Administrare Fiscală (ANAF), Preşedintele ANAF (Kohtuasi C-827/21 (1), Banca A (ühinemisdirektiivi kohaldamine riigisiseses olukorras)) (Eelotsusetaotlus – Direktiiv 2009/133/EÜ – Artikkel 7 – Ühinemine ühendamise teel – Puhtalt riigisisene tehing – Liidu õiguse esimus väljaspool liidu õiguse kohaldamisala – Puudumine – Liidu õiguse tõlgendamine väljaspool selle kohaldamisala – Euroopa Kohtu pädevus eelotsusemenetluses – Tingimus – Liidu õigus, mis on riigisisese õigusega otseselt ja tingimusteta kohaldatavaks muudetud) (2023/C 205/13) Kohtumenetluse keel: rumeenia Eelotsusetaotluse esitanud kohus Înalta Curte de Casaţie şi Justiţie
Põhikohtuasja pooled Teistmisavalduse esitaja: Banca A Vastustajad: Agenţia Naţională de Administrare Fiscală (ANAF), Preşedintele ANAF
Resolutsioon 1.
Liidu õigus ei kohusta liikmesriigi kohut tõlgendama riigisisest õigusnormi, mis reguleerib puhtalt riigisisest kahe sellise ettevõtja ühinemise tehingut, kelle registrijärgne asukoht on selles samas liikmesriigis, kooskõlas nõukogu 19. oktoobri 2009. aasta direktiiviga 2009/133/EÜ eri liikmesriikide äriühingute ühinemise, jaotumise, eraldumise, varade üleandmise ja osade või aktsiate vahetamise ning Euroopa äriühingute (SE) või Euroopa ühistute (SCE) registrijärgse asukoha teise liikmesriiki üleviimise puhul rakendatava ühise maksustamissüsteemi kohta, juhul, kui see tehing ei kuulu selle direktiivi kohaldamisalasse. 2.
Euroopa Kohus ei ole pädev vastama eelotsuse küsimustele, mis puudutavad direktiivi 2009/133 tõlgendamist, kui esiteks ei kuulu põhikohtuasja vaidluse asjaolud selle direktiivi kohaldamisalasse, ja teiseks ei ole riigisisese õigusega muudetud seda direktiivi nende asjaolude suhtes otse ja tingimusteta kohaldatavaks.
(1)
ELT C 165, 19.4.2022.
Euroopa Kohtu (seitsmes koda) 20. aprilli 2023. aasta otsus (Bundesverwaltungsgerichti eelotsusetaotlus – Austria) – BF versus Versicherungsanstalt öffentlich Bediensteter, Eisenbahnen und Bergbau (BVAEB) (Kohtuasi C-52/22 (1), BVAEB (vanaduspensioni kohandamine)) (Eelotsusetaotlus – Sotsiaalpoliitika – Võrdne kohtlemine töö saamisel ja kutsealale pääsemisel – Direktiiv 2000/78/EÜ – Vanuse alusel diskrimineerimise keeld – Artikli 2 lõige 1 ja lõike 2 punkt a – Artikli 6 lõige 1 – Vanaduspension – Riigisisesed õigusnormid, mis näevad ette ametnike pensioniskeemi järkjärgulise ühtlustamise üldise pensioniskeemiga – Pensionisumma esimene kohandamine, mis toimub ühe ametnike kategooria puhul kiiremini kui teise kategooria puhul – Põhjendused) (2023/C 205/14) Kohtumenetluse keel: saksa Eelotsusetaotluse esitanud kohus Bundesverwaltungsgericht